SET ปิดลบ 5 จุด เซ่นแรงขายกลุ่มแบงก์-กังวล “โควิด” แผลงฤทธิ์รอบใหม่
SET ปิดลบ 5 จุด เซ่นแรงขายกลุ่มแบงก์-กังวลโควิดกลับมาระบาดหนัก แนวโน้มสัปดาห์หน้าแนะระมัดระวังโดยกลางสัปดาห์มีวันหยุดอาจกระทบวอลุ่ม ให้กรอบเคลื่อนไหวที่ 1,530-1,580 จุด
SET ปิดลบ 5 จุด เซ่นแรงขายกลุ่มแบงก์-กังวลโควิดกลับมาระบาดหนัก แนวโน้มสัปดาห์หน้าแนะระมัดระวังโดยกลางสัปดาห์มีวันหยุดอาจกระทบวอลุ่ม ให้กรอบเคลื่อนไหวที่ 1,530-1,580 จุด
8 ก.ค. 2565

นางสาวธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า ตลาดหุ้นไทยวันนี้ผันผวนค่อนข้างมาก โดยเคลื่อนไหวในแดนลบเป็นส่วนใหญ่ ต่างจากตลาดอื่นๆที่แกว่งบวก โดยบ้านเราเกิดความกังวลสถานการณ์การแพร่ระบาดของเชื้อไวรัสโควิด-19 อาจกลับมาระบาดหนักอีกรอบ จึงมีแรงขายทำกำไรออกมา โดยเฉพาะกลุ่มแบงก์
ขณะที่ตลาดยังรอติดตามปัจจัยภายนอก โดยเฉพาะตัวเลขเศรษฐกิจของสหรัฐ หากยังออกมาแข็งแรงเหมือนเดิมก็จะเป็นการยืนยันคาดการณ์ทิศทางการปรับขึ้นดอกเบี้ยของธนาคารกลางสหรัฐ (เฟด) รวมถึงต้องติดตามตัวเลขเศรษฐกิจจีน และ ประเทศสำคัญที่จะทยอยออกมาในสัปดาห์หน้าด้วย
นอกจากนี้ยังต้องติดตามผลประกอบการของบริษัทจดทะเบียนที่จะทยอยออกมา โดยจะเริ่มจากกลุ่มแบงก์ที่จะประกาศเป็นกลุ่มแรก
สำหรับสัปดาห์หน้า แนะนำให้ระมัดระวังการซื้อขาย เนื่องจากบ้านเราจะมีวันหยุดกลางสัปดาห์อาจมีผลกระทบต่อปริมาณการซื้อขายได้ พร้อมให้กรอบการเคลื่อนไหวที่ 1,530-1,580 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 2,995.97 ล้านบาท ปิดที่ 143.50 บาท ลดลง 2.50 บาท
BANPU มูลค่าการซื้อขาย 2,542.26 ล้านบาท ปิดที่ 12.60 บาท เพิ่มขึ้น 0.20 บาท
PTTEP มูลค่าการซื้อขาย 2,373.81 ล้านบาท ปิดที่ 159.00 บาท เพิ่มขึ้น 2.50 บาท
PTT มูลค่าการซื้อขาย 1,873.72 ล้านบาท ปิดที่ 34.50 บาท ลดลง 0.25 บาท
SCB มูลค่าการซื้อขาย 1,653.23 ล้านบาท ปิดที่ 98.75 บาท ลดลง 0.25 บาท